སྔར་དང་འདྲ་བར་སྣ་ཐ་འཐེན་ཞོར་དུ་སླར་ཡང་མ་གིའི་ལམ་སྣེར་བལྟ་ཙམ་བྱས།ལམ་སྣེ་ནས་གྲོང་ཚོའི་ཕྱོགས་སུ་བསྲིངས་པའི་ལམ་བུའི་སྟེང་ད་ལྟ་གང་ཡང་མི་སྣང་ཞིང་།ལམ་གཡས་གཡོན་དུ་རྩེ་མོ་དགུང་ལ་ཟུག་ཅིང་ཡལ་འདབ་ཕྱོགས་བཅུར་བརྐྱངས་པའི་ལྗོང་ཤིང་གི་སྟེང་དུ་བྱ་བྱིའུ་ཡི་ཚོགས་ནི་སྐད་སྙན་མི་སྒྲོག་པར་དབྱར་ཁའི་ཉི་འོད་ལ་གཡོལ་ཏེ་ངལ་གསོ་བཞིན་གནས།གྲོང་ཚོའི་ནང་ནས་བྱ་མོ་འགའ་རེས་སྒོང་སྐད་རྒྱག་པའི་སྐད་འགའ་རེ་ཐོས་འོང་།གྲོང་ཚོའི་མཐའ་འཁོར་དང་ཞིང་ཐང་བར་གྱི་སྔོ་ཐིང་ངེར་གནས་པའི་ལྗོན་ཤིང་གསེབ་ཏུ་གསར་དུ་སྐྱེས་པའི་རེའུ་ལུག་དང་།བེའུ།ཡ་ཙི་སོགས་རང་དགར་གནས་ཡོད་པ་དང་།གཞུང་ཆུ་སྔོན་མོའི་ལྷུང་ལྷུང་གི་སྐད་སྒྲ་རླུང་གི་འགྲོས་དང་བསྟུན་ནས་ལན་རེར་གསལ་ཞིང་ལན་རེར་མི་གསལ་བ་རེ་གོ་ཐུབ་པ་མ་ཟད།ཡ་གིའི་རི་ལྡེབས་སུ་འབྲས་ལྟར་སྤུངས་པའི་ར་ལུགས་གི་འབའ་སྒྲའང་མཚམས་རེར་ཐོས་འོང་།